ŠTUDIJNÝ ODBOR 

9.1.11   PRAVDEPODOBNOSŤ A MATEMATICKÁ ŠTATISTIKA

Pravdepodobnosť a matematická štatistika je študijný odbor  zo sústavy študijných odborov spravovaných Ministerstvom školstva SR, ako oblasť poznania (§ 50 ods. 1 Zákona č. 131/2002 Zb.), v ktorej absolvent študijného programu (§ 51 ods. 1 Zákona č. 131/2002 Zb.) nadobudne profesionálnu spôsobilosť vykonávať svoje povolanie a nadobudne spôsobilosť vedecky pracovať.

Identifikácia študijného odboru v štruktúre podľa § 50 ods. 5

(a)  Názov:
PRAVDEPODOBNOSŤ A MATEMATICKÁ ŠTATISTIKA  (anglický názov  Probability and Mathematical Statistics)

(b)	Stupne vysokoškolského štúdia, v ktorých sa odbor študuje a štandardná dĺžka študijných programov: 

	Študijný odbor PRAVDEPODOBNOSŤ A MATEMATICKÁ ŠTATISTIKA sa môže podľa Sústavy študijných odborov vydanej rozhodnutím Ministerstva školstva SR č. 2090/2002-sekr. zo dňa 16. decembra 2002  študovať v treťom stupni vysokoškolského štúdia (PhD.) so štandardnou dĺžkou  3 roky, pre uchádzačov zo vzdialenejších odborov 4 roky, v externej forme 5 rokov. Predpokladá sa, že uchádzač ukončil druhostupňové vysokoškolské štúdium v študijnom odbore 9.1.10 Štatistika, 9.1.1 Matematika , 9.1.9 Aplikovaná matematika,  prípadne v niektorom inom študijnom odbore poskytujúcom dostatočné matematické základy.

(d) Zdôvodnenie potreby: 

Študijný odbor sa navrhuje pre pokrytie časti matematiky venovanej teórii pravdepodobnosti, pre rozvoj matematickej štatistiky, včítane teórie a metód spracovania dát (teórie odhadu a testovania hypotéz, design experimentu, teória časových radov) a pre výskum informačných procesov probabilistickými prostriedkami (spracovanie signálov, rekonštrukcia obrazcov, teória informácie), ako aj pre závažné aplikácie v tomto zameraní. 

(e) Podobné študijné odbory v zahraničí: 
	 
Pravdepodobnosť a matematická štatistika sa študuje takmer na všetkých plne organizovaných tradičných univerzitách v Európe a v zámorí. 

(f) Vymedzenie príbuzných študijných odborov doktorantského štúdia a rozdielov medzi nimi:
	
•	Aplikovaná matematika 9.1.9
•	Numerická matematika a vedecko-technické výpočty 9.1.5
•	Matematická analýza 9.1.4

Rozdiely medzi uvedenými odbormi sú zrejmé priamo z  ich názvov. 

(c)  Obsah:

Vymedzenie odborného profilu absolventa 

Všeobecná charakteristika odborného profilu absolventa

	Absolvent doktorandského štúdia v odbore Pravdepodobnosť a matematická štatistika ovláda metódy vedeckej práce v oblasti svojej špecializácie a príbuzných odborov a je schopný efektívne využívať  existujúce vedecké výsledky   pri riešení teoretických i praktických problémov. Predmetom skúmania absolventov odboru bude vzhľadom na charakter odboru pomerne široké spektrum problémov, od riešenia  teoretických problémov  pravdepodobnosti, štatistického modelovania reálnych javov a procesov získavania informácie, až po  praktické avšak neštandardné problémy spracovania informácie z dát.

Teoretické vedomosti absolventa 

- Má  vedomosti z kľúčových oblastí teórie pravdepodobnosti budovanej na teórii miery
- Má dobrý prehlad o teoretických základoch matematickej štatistiky
- Má hlboké znalosti v niektorej oblasti týkajúcej sa problematiky jeho dizertačnej práce

Praktické schopností a zručnosti 
- Vie použiť primeranú teóriu  na vytvorenie návrhu riešenia problémov praxe
- Vie komunikovať s odborníkmi niektorej oblasti spoločenskej praxe a efektívne im radiť pri riešení ich problémov

Doplňujúce vedomosti, schopnosti a zručnosti 

- Vie prezentovať výsledky výskumu v publikáciiach vo vedeckých časopisoch a na seminárnych prednáškach.
- Je schopný udržiavať kontakt s vedeckým vývojom v užšom zameraní svojej dizertačnej práce.
- Je schopný vykonávať základnú pedagogickú činnosť na vysokých školách.

Vymedzenie jadra znalostí 

Nosné témy znalostí študijného odboru 

•	Teória pravdepodobnosti a náhodných procesov
•	Teoretická štatistika

Ďalšie podľa rozhodnutia školiteľa, napr. niektoré z nasledujúcich tém:
•	Teória miery a integrálu
•	Asymptotické metódy
•	Časové rady
•	Pravdepodobnosť na algebraických štruktúrach
•	Stochastické diferenciálne rovnice
•	Neparametrická a robustná štatistika
•	Metódy optimalizácie experimentu
•	Klasické metódy matematickej štatistiky, mnohorozmerné a lineárne modely
•	Metódy počítačovej štatistiky
•	Simulačné algoritmy

Štátna dizertačná skúška

Dizertačná skúška z oblasti poznania vymedzenej študijným programom a individuálnym študijným plánom 
obhajoba dizertačnej práce

Indikátory študijného odboru
Študijné programy odboru obsahujú študijnú a vedeckú časť v pomere 1:2.